Een dood, twee beseer in gru-botsingFoto: Twitter via @_ArriveAlive. Een persoon is Saterdagaand dood en twee ander beseer in ŉ gru-ongeluk op die N1. Stanley Schimper, woordvoerder van Trauma Response Africa, het in ŉ verklaring op Arrive Alive se webwerf gesê die voorval het laat Saterdagaand op die N1 naby Raymond Mhlabaweg buite Bloemfontein plaasgevind toe ŉ motor met ŉ swaargoedere vragmotor gebots het. “Toe paramedici by die toneel opdaag, het hulle die wrak van die motor op die pad aangetref en die vragmotor op sy sy ŉ ent weg van die motor,” het Schimper gesê. As gevolg van die bestuurder van die motor se omvattende beserings moes paramedici gou speel om hom uit die wrak te bevry en met lewensondersteunende ingryping te begin. “Hy is op die toneel gestabiliseer en in ŉ kritieke toestand na die Pelonomi-hospitaal in Bloemfontein gehaas waar hy later aan sy beserings beswyk het,” het Schimper gesê. Die ander passasier van die motor sowel as die bestuurder van die vragmotor is “wonderbaarlik” volgens Schimper net gering beseer. Daar word beweer dat die vragmotor die motor van agter getref en gedeeltelik daaroor gery het voor dit omgeslaan en ŉ ent verder tot stilstand gekom het. Die presiese omstandighede rondom die voorval word deur die polisie ondersoek. Foto: Twitter via @_ArriveAlive.